Femeilor salariate şi ucenicelor gravide, precum şi soțiilor gravide, aflate la întreținerea salariaților, la o anumită perioadă de sarcină, li se acordă un concediu de maternitate ce include:  concediul prenatal și postnatal. În cazul sarcinii normale, concediul de maternitate se acordă integral la a 30-a săptămână de sarcină, pe o perioadă de 126 de zile calendaristice, iar în cazul nașterilor complicate ori al nașterii a doi copii – de 140 de zile calendaristice. În cazul sarcinilor cu 3 şi mai mulți feți, concediul de maternitate se acordă la termenul de 24 de săptămâni de sarcină pe o perioadă de 182 de zile calendaristice.
Începînd cu 1 martie 2023, conform art. 761 al Codului Muncii, salariata, în perioada aflării în concediu de maternitate are dreptul de a continua sau de a relua activitatea de muncă în baza cererii scrise, cu prezentarea concluziei medicale privind starea de sănătate, eliberată de către instituția medico-sanitară, și de comun acord cu angajatorul.
Termenul în care salariata își continuă sau își reia activitatea de muncă în perioada concediului prenatal nu va depăși 36 de săptămâni de sarcină, termen stabilit prin ordinul (dispoziția, decizia, hotărârea) emis de către angajator la data recepționării cererii salariatei.